
Lugupeetud minister Liina Vahtras
Narva linn pöördub Teie poole palvega toetada strateegilise tähtsusega investeeringu elluviimist Ida-Virumaal, milleks on Viru Elektrivõrkude uue 110 kV alajaama rajamine Narva Kulgu Tööstusparki.
Narva on kujunenud üheks olulisemaks Õiglase Ülemineku investeeringute sihtpiirkonnaks Eestis. Erilist tähelepanu väärib Kanada ettevõtte Neo Performance Materials rajatud haruldastest muldmetallidest püsimagnetite tehas, mis on esimene omataoline Euroopa Liidus ning mille eesmärk on tugevdada Euroopa tööstuslikku sõltumatust, vähendada strateegilist sõltuvust Hiinast ning toetada elektrisõidukite, taastuvenergia ja kaitsetööstuse tarneahelaid. Tehase esimene etapp loob ligikaudu 300 töökohta ning ettevõtte plaanide kohaselt võib laienemise tulemusel töötajate arv kasvada kuni 1000 inimeseni. 
Narva linna hinnangul on Neo magnetitehase teise arenguetapi realiseerimine nii Narva, kui laiemalt kogu Ida‑Virumaa tuleviku seisukohalt kriitilise tähtsusega. See võimaldaks luua täiendavalt sadu kõrgelt kvalifitseeritud töökohti, suurendada piirkonna maksutulu ning tugevdada Eesti positsiooni kõrgtehnoloogilise tööstuse sihtriigina. Avalike andmete kohaselt võib ettevõtte koguinvesteering ulatuda kuni 250 miljoni euroni ning tööhõive suureneda ligikaudu 1000 töötajani. 
Samas sõltub selliste investeeringute realiseerimine otseselt piirkonna elektrivarustuse võimekusest ja töökindlusest. IVIA poolt arendatavasse Kulgu Tööstusparki Viru Elektrivõrkude poolt rajatav uus 110 kV alajaam looks vajalikud eeldused nii olemasolevate tarbijate varustuskindluse tõstmiseks kui ka uute energiamahukate tööstusinvesteeringute piirkonda toomiseks. Tegemist ei ole üksnes ühe ettevõtte teenindamiseks rajatava elektritaristuga, vaid kogu Narva ja Ida‑Virumaa arengut toetava avaliku infrastruktuuriga.
Täiendavalt soovime rõhutada, et kavandatav alajaam on oluline ka riigikaitse seisukohalt. Samasse piirkonda rajatav kaitseväe linnak vajab kõrge töökindlusega elektrivarustust ning dubleeritud toitevõimalusi. Uus 110 kV võrguühendus Kulgu alajaama näol tõstaks piirkonna energiavarustuse vastupidavust ja tugevdaks kriitilise taristu toimepidevust Euroopa Liidu ja NATO idapiiril.
Narva linn on veendunud, et Kulgu 110 kV alajaam vastab täielikult nendele eesmärkidele, mille saavutamiseks on loodud Õiglase Ülemineku meetmed ning kujundatakse Eesti regionaal- ja tööstuspoliitikat. Projekti tulemusena paraneb investeerimiskeskkond, suureneb piirkonna konkurentsivõime, luuakse eeldused uute töökohtade tekkeks ning tõstetakse kogu piirkonna energiajulgeolekut.
Palume Majandus- ja Kommunikatsiooniministeeriumil käsitleda Kulgu 110 kV alajaama rajamist riiklikult olulise taristuprojektina ning toetada võimaluste piires selle elluviimiseks vajalike rahastus- ja menetluslahenduste leidmist.
Narva linn on valmis osalema edasistes aruteludes ning tegema koostööd kõigi asjaomaste osapooltega, et projekt saaks realiseeritud võimalikult kiiresti ning toetaks nii Eesti majandusarengut, regionaalpoliitilisi eesmärke kui ka riiklikku julgeolekut.

